迎山閣爲長慶寺登覽之勝暇日攜觴命友屢醉其上因賦此詩
作者：李光
朝代：宋

paragraphs: 青山似幽人，那肯入城府。
遠碧横春空，穠綠浮天宇。
常苦俗物遮，不得快觀覩。
何年敞層閣，軒豁開牖戶。
千巖勞顧揖，萬壑隨仰俯。
飛騰若鵬鸞，盤踞狀龍虎。
翩翩垂翅翼，蜿蜿回肘股。
朝來拄笏看，爽氣逼簷廡。
孤雲時去來，寒月静吞吐。
溪山自奇絕，信美真吾土。
我老賸得閑，遇勝輙爲主。
朋簪俱莫逆，棋酒屢清聚。
亦有支遁流，時來共揮麈。
迎客如迎山，好事免嘲侮。
常烹雨前茶，不打齋後鼓。
從今贊公房，名字照千古。